Μητροπολίτης Ιωαννίνων Μάξιμος

Ο Μητροπολίτης Ιωαννίνων Μάξιμος (κατά κόσμον Βασίλειος Παπαγιάννης, Λεβερκούζεν, 22 Ιανουαρίου 1968) είναι Έλληνας θεολόγος και επίσκοπος της Εκκλησίας της Ελλάδος, Μητροπολίτης Ιωαννίνων από τον Ιούνιο του 2014.

Βιογραφικά στοιχεία
Ο κατά κόσμον Βασίλειος Παπαγιάννης γεννήθηκε στο Λεβερκούζεν της τότε Δυτικής Γερμανίας το 1968. Οι γονείς του, μετανάστες στη Γερμανία έχουν καταγωγή από την Μεγάλη Παναγία Χαλκιδικής. 

Σπούδασε θεολογία (πτυχίο και μεταπτυχιακό) στην Ελλάδα, στο Εθνικό και Καποδιστριακό Πανεπιστήμιο Αθηνών, ενώ μετά το πέρας των σπουδών του επέστρεψε στη Γερμανία. Διάκονος και πρεσβύτερος χειροτονήθηκε στην Ιερά Μητρόπολη Γερμανίας, όπου και υπηρέτησε από το 1988 έως το 2008. Κατά τη διάρκεια της παραμονής του στη Γερμανία μετείχε σε ειδικά προγράμματα για μετανάστες, ενώ παράλληλα είχε αναπτύξει σπουδαίο έργο γύρω από τα προβλήματα τα οποία αντιμετωπίζουν οι μετανάστες, συνεργαζόμενος με τις διάφορες δημοτικές αρχές, βουλευτές και ανθρώπους του ακαδημαϊκού χώρου. Είναι κάτοχος μεταπτυχιακού διπλώματος στην Εκκλησιαστική Ιστορία από το Πανεπιστήμιο του Στρασβούργου και μεταπτυχιακού δίπλωματος πάνω στην Εκκλησιαστική Ιστορία και Παιδαγωγική της Θρησκείας από το Πανεπιστήμιο του Τύμπινγκεν. Είναι υποψήφιος διδάκτωρ Εκκλησιαστικής Ιστορίας και Θεολογίας από το Πανεπιστήμιο του Τύμπινγκεν.

Το 2008 επέστρεψε στην Ελλάδα και εγκαταστάθηκε στην Αθήνα, όπου ανέλαβε καθήκοντα ιεροκήρυκα της Ιεράς Αρχιεπισκοπής Αθηνών. Έναν χρόνο αργότερα ανέλαβε προϊστάμενος του Ιερού Ναού Αγίου Παντελεήμονος της Οδού Αχαρνών στο κέντρο της Αθήνας. Το 2011, με απόφαση του Αρχιεπισκόπου Αθηνών Ιερωνύμου τοποθετήθηκε Πρωτοσύγκελλος της Ιεράς Αρχιεπισκοπής Αθηνών, θέση την οποία διατήρησε έως την εκλογή του ως επίσκοπο.

Στις 25 Ιουνίου 2014 εξελέγη Μητροπολίτης Ιωαννίνων, υπέρτιμος και έξαρχος πάσης Ηπείρου και Κερκύρας, από την Ιεραρχία της Εκκλησίας της Ελλάδος, λαμβάνοντας στο τριπρόσωπο 50 ψήφους προτίμησης ενώ στον δεύτερο και τελικό γύρο ψηφοφορίας έλαβε 46 ψήφους. Χειροτονήθηκε επίσκοπος στις 28 Ιουνίου στον Ιερό Ναό Αγίου Παντελεήμονος Αχαρνών. Τη χειροτονία τέλεσε ο Αρχιεπίσκοπος Αθηνών και πάσης Ελλάδος Ιερώνυμος Β', συλλειτουργούντων πολλών Μητροπολιτών. Ενθρονίστηκε στα Ιωάννινα στις 20 Ιουλίου.

Παραπομπές

Πηγές


Εξωτερικοί σύνδεσμοι
 Χειροτονία Μητροπολίτη Ιωαννίνων Μαξίμου
 Ενθρόνιση Μητροπολίτη Ιωαννίνων Μαξίμου

Μαξιμος
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών